**Floarea soarelui – lui Vladimir Curbeţ**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lui Vladimir Curbeţ

Într-o tânără grădină

Dintr-un sat frumos, bogat,

Am văzut o răsărită

Carei ochii i-au legat.

Înţeleg că nu degeaba,

Ci de păsări care zbor.

Totuşi e neomeneşte

Să legi ochii unei flori.

Nu mai ştie-n care parte

E acuma Soarele.

Amărâtă se gândeşte:

„Poate că nici nu mai e!”

Doamne, cum sluţit-am floarea,

O am cunoscut abia.

Ieri, crăiasă fără seamăn,

Azi te poate speria.

Un copil de ea aseară

Chiar s-a speriat puţin.

Lătra-n faţa ei căţelul

Ca la duşman şi străin.

E şi pâine, şi la pâine,

Şi căsuţă, şi cărbuni.

Dar ceva în viaţa asta

Nu-i la cale, oameni buni.

Nu-i la cale, cum să fie,

Daca, omule, în loc

Să-i spui florii: „Bună ziua”,

Îi pui cârpele pe ochi.

Elei, soro, cum îmi vine

Cârpa de pe ochi să-ţi scot,

Să fugim şi să ne-ascundem

Şi de bine, şi de tot.

Să luăm cu noi şi cucul

Care-a mai rămas pe lunci.

Să vedem ce-a zice omul,

Să vedem ce-a zice-atunci?!